KOMISIJAS ZIŅOJUMS PADOMEI UN EIROPAS PARLAMENTAM Augstplūsmas kodolreaktora ekspluatācija 2010. gadā /* COM/2012/0171 final */





KOMISIJAS ZIŅOJUMS PADOMEI UN EIROPAS PARLAMENTAM Augstplūsmas kodolreaktora ekspluatācija 2010. gadā Padome 2009. gada 25. maijā pieņēma trīs gadu (2009–2011) papildu pētniecības programmu, kas Kopīgajam pētniecības centram (JRC) jāīsteno attiecībā uz Petenā (Nīderlande) izvietotā augstplūsmas kodolreaktora (HFR) darbību. Padomes lēmuma 4. pantā noteikts, ka Komisijai ik gadu jāiesniedz Eiropas Parlamentam un Padomei ziņojums par papildu pētniecības programmas īstenošanu. Šis ziņojums par HRF darbību 2010. gadā ir otrais no trim gada ziņojumiem, kas aptvers visu papildu pētniecības programmu. Programmas galvenie mērķi ir šādi: (1) nodrošināt augstplūsmas reaktora (HFR) drošu un stabilu ekspluatāciju, lai garantētu neitronu plūsmas pieejamību eksperimentālām vajadzībām; (2) nodrošināt, ka pētniecības institūti var efektīvi izmantot HFR plašā disciplīnu diapazonā, proti, Eiropai svarīgu kodolreaktoru degvielu un materiālu drošības uzlabošana, veselības aizsardzība, tostarp medicīniskajā pētniecībā nepieciešamo medicīnas izotopu izstrādāšana, kodolsintēze, fundamentālā pētniecība un apmācība, kā arī atkritumu apsaimniekošana. HFR darbojas kā mācību iekārta doktora un pēcdoktorantūras studiju stipendiātiem, ļaujot viņiem veikt pētījumus savu valstu vai Eiropas programmu satvarā. Reaktoru izmanto arī radioizotopu komerciālai ražošanai. No 10 miljoniem diagnožu, kas Eiropā katru gadu tiek noteiktas, izmantojot radioizotopus, vairāk nekā pusē gadījumu tiek izmantota HFR produkcija. 2010. gadā drošas ekspluatācijas un pētniecības mērķi ir izpildīti šādi: 1. HFR droša ekspluatācija Iekārtas īpašnieks ir Eiropas Atomenerģijas kopiena (EURATOM) (noma uz 99 gadiem), un JRC ir iekārtas un budžeta pārvaldnieks. HFR reaktoru ekspluatē NRG (Kodolpētniecības un konsultatīvā grupa), kas to darbina, uztur un pārvalda ar reaktora izmantošanu saistītās komercdarbības[1]. Nīderlandes valsts regulators KFD (Kernfysische Dienst) tai ir piešķīris darbības licenci. Kā uz kodolspēkstaciju uz HFR attiecas tiesību aktos noteikta prasība reizi 10 gados veikt drošības pārbaudes, kuras īsteno NRG. Neatkarīgu HFR INSARR (pētniecības reaktoru integrēts drošības novērtējums) drošības pārbaudi 2011. gada aprīlī ir veikusi arī Starptautiskā Atomenerģijas aģentūra (SAEA). 2010. gadā HFR darbojās tikai 143 dienas, jo tas tika apturēts, lai veiktu apjomīgus Bottom Plug Liner (BPL) remontdarbus. Sagatavošanos remontam un tā īstenošanu uzraudzīja un inspicēja Nīderlandes kodoldrošības pārvaldes iestāde saskaņā ar piemērojamajiem valsts noteikumiem un prasībām. Reaktora remonts, inspicēšana un testēšana ilga 201 dienu. Uzturēšanas darbībās ietilpa preventīvā, korektīvā un kārtējā visu sistēmu, struktūru un komponentu apkope, ko īstenoja nolūkā nodrošināt HFR drošu un stabilu darbību. Turklāt, kā paredzēts licences nosacījumos, sekmīgi tika veikts arī periodiskais noplūžu tests (0,2 bar pārspiediens uz 24 stundām) un paplašināta inspekcija darbības laikā, tostarp BPL mērījumi. Nav notikuši nekādi starptautiskajā kodolnegadījumu skalā (INES) klasificējami starpgadījumi. 2. Pētniecība un izotopu ražošana 2.1. Pētniecība Tika veiktas šādas joprojām notiekošas zinātniskas darbības. · NeT (European Network on Neutron Techniques Standardisation for Structural Integrity) pārvaldība. Galvenās eksperimentālās darbības 2010. gadā bija saistītas ar neliela leņķa izkliedes pētījumiem materiālu novecošanās procesos. · Atliku sprieguma mērījumi ar neitronu difrakciju, novērtējot termiski vecinātu pastiprinātu tēraudu mikrostruktūras evolūciju un pētot radioaktīvās sabrukšanas termisku paātrināšanu. · Degvielas apstarošanas eksperimenti saistībā ar nelielu aktinīda transmutāciju, lai samazinātu radioaktīvo atkritumu radioaktīvo toksiskumu. · Degvielas apstarošanas eksperimenti, lai pētītu skaldproduktu saglabāšanas spējas. · Eksperimenti, lai pētītu, kā degradējas reaktora konstrukciju materiāli, kad tie tiek pakļauti apstarošanai (grafīts, kompozītmateriāli, volframa sakausējumi un tērauds). · Uz kodoltermisku reaktoru un paātrinātāju balstīta sistēmas tehnoloģija saistībā ar berilija oļu, tēraudu un metinājumu apstarošanu un pēcapstarošanas izpēti. 2.2. Izotopu ražošana Saistībā ar medicīnas radioizotopu ražošanu 2010. gads HFR bija neparasts gads, un to var iedalīt trīs periodos. Pirmās gada nedēļas līdz februāra vidum HFR turpināja darboties ar maksimālo ražošanas jaudu. Pēc tam ražošana tika pārtraukta uz BPL remonta laiku (laikā, kad starptautiskā līmenī joprojām vērojama medicīnas izotopu nepietiekamība), un darbība normālā režīmā tika atsākta 2010. gada septembrī. Līdz HFR remonta uzsākšanai medicīnas izotopu ražošanai joprojām tika piešķirta maksimālā iespējamā prioritāte. Reaktora noslodze tika pielāgota tā, lai nodrošinātu svarīgāko radiofarmaceitisko preparātu maksimālus ražošanas līmeņus, jo īpaši molibdēna-99 ražošanu lietošanai medicīnas vajadzībām (piemēram, vēža ārstēšanai). Šādā konfigurācijā bija iespējams paralēli veikt 11 molibdēna-99 ražošanas apstarošanu. Šīs maksimālās jaudas periodā HFR saražotā produkcija pārsniedza Eiropas piegādes tīklā pieejamo radioķīmiskās apstrādes jaudu. Aplēsts, ka šā perioda laikā HFR saražoja tādu materiāla daudzumu, kas pietiekams, lai visā pasaulē ik dienas veiktu vairāk nekā 50 000 pacientu skenēšanu, un tas ir aptuveni 60 % no kopējā pieprasījuma. 2010. gada laikā operators NRG koordinēja darbības, lai mazinātu piegādes problēmu ietekmi, un informēja izotopu pircējus par remontdarbu gaitu un prognozēto HFR darbības atjaunošanas datumu. Šie notikumi arī uzsvēra HFR būtisko lomu medicīnā izmantojamo izotopu piegādes ķēdē. 3. Finanšu ieguldījumi programmas izpildei 2010. gadā programmas izpildei no dalībvalstīm tika saņemti šādi finanšu ieguldījumi: Beļģija: EUR 400 000, Francija: EUR 300 000, Nīderlande: EUR 8 223 000. Jāatzīmē, ka šie ieguldījumi sedz izdevumus saskaņā ar Padomes Lēmuma 2009/410/Euratom II pielikumu. Šīs summas ir tikušas aprēķinātas tā, lai segtu prognozētās izmaksas reaktora ekspluatācijai 2010. gadā, ņemot vērā komerciālo ieņēmumu sagaidāmo līmeni. Komisija nekādā gadījumā nesedz nekādu ekspluatācijas izmaksu deficītu, tostarp nekādas iespējamas uzturēšanas vai remonta izmaksas. Komisija 2010. gadā no papildu programmas saņēma EUR 800 000 kā iemaksu ekspluatācijas izbeigšanas fondā. Arī citi Komisijai radušies izdevumi (piemēram, tiešie personāla, sabiedrisko pakalpojumu, lietotās kodoldegvielas apsaimniekošanas) – kopā EUR 1 674 000 – tika segti no papildu programmas budžeta. HFR ekspluatācijas rezultāti 2010. gadā ir sīkāk izklāstīti pievienotajā Komisijas dienestu darba dokumentā. [1] 1967. gada 20. jūnijā JRC un Stichting Energieonderzoek Centrum Nederland, turpmāk “ECN” (toreiz saukts par Stichting Reactor Centrum Nederland jeb “RCN”), noslēdza Sadarbības līgumu Nr. 054-68-1 PET N par HFR operatīvo vadību JRC objektā.